Джон Кийтс
Душата синя на небето

Превод от английски: Александър Бояджиев, —

chitanka.info

Отговор на сонет, завършващ така:

„… са по-прекрасни тъмните очи,

а не онези като див зюмбюл.“

Дж. X. Рейнолдс

Душата синя на небето — дом

за слънцето, за бледата луна

с Вечерницата, с целия й сонм

сред златни облаци и тъмнина.

Душата синя на морето — кът

за всички ручеи и езера —

понякога беснее, но гневът

се стапя в тъмносинята игра.

В цветята също синьото гори:

в гората, под зеления си тюл,

потайна Виолетката цари,

в полята — Незабравка и Зюмбюл.

Прекрасно е, в очи със този цвят

когато виждаш бъдния си свят.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.